《送二赵金陵秋闱之行》
宋代·陈造

君家种德麻苇似，两郎今日东南美。
石麟角犀互辉映，拄腹撑肠皆锦绮。
贤书联翩取如掇，文字欲贵江淮纸。
步光久匣自光世，仆姑所指当披靡。
去去秋风鼓鹏翼，翱翔烟霄此其始。
建邺山川古雄丽，平分胜概供笔底。
气陵钟阜峰头云，辞倾白鹭洲前水。
联璧不难先众俊，历块仍能轻万里。
平日双眼不屡青，奇穷一生端坐此。
即今意气为君倾，老子阅人盖多矣。

作者简介：陈造（1133年～1203年）字唐卿，高邮（今属江苏）人。生于宋高宗绍兴三年，孝宗淳熙二年（1175年）进士，以词赋闻名艺苑，撰《芹宫讲古》，阐明经义，人称“淮南夫子”。范成大见其诗文谓“使遇欧、苏，盛名当不在少游下。”尤袤、罗点得其骚词、杂著，爱之手不释卷。郑兴裔荐其“问学闳深，艺文优赡”。调太平州繁昌尉，改平江府教授，寻知明州定海县，通判房州权知州事。房州秩满，为浙西路安抚司参议，改淮南西路安抚司参议。自以转辗州县幕僚，无补於世，置江湖乃宜，遂自号江湖长翁。宁宗嘉泰三年卒，年七十一。